
TELŠIŲ RAJONO SAVIVALDYBEI NUOSAVYBĖS TEISE PRIKLAUSANČIO TURTO NUOMOS TVARKOS APRAŠAS

I. BENDROSIOS NUOSTATOS

1. Šis Telšių rajono savivaldybei nuosavybės teise priklausančio turto nuomos tvarkos aprašas (toliau – Aprašas) reglamentuoja Telšių rajono savivaldybei (toliau – Savivaldybė) nuosavybės teise priklausančio ilgalaikio materialiojo ir nematerialiojo bei trumpalaikio turto (toliau kartu – turtas) nuomos tvarką ir sąlygas.
2. Savivaldybės ilgalaikis materialusis turtas gali būti išnuomotas, jeigu:
2.1. Savivaldybės ilgalaikis materialusis turtas neskirtas valstybės gynybai ar saugumui užtikrinti, išskyrus atvejus, kai turtas nuomojamas karinių pratybų ir kitų karinio bendradarbiavimo renginių metu ar nuomojama elektroninių ryšių infrastruktūra, skirta valstybės gynybai ar saugumui užtikrinti;
2.2. Savivaldybės ilgalaikis materialusis turtas nenaudojamas valstybinėms arba savivaldybių funkcijoms įgyvendinti;
2.3. nuomojama Savivaldybės elektroninių ryšių infrastruktūra, skirta šalies gynybai ar saugumui užtikrinti, ir tai nekelia grėsmės nacionalinio saugumo interesams. Vertinimo, ar dėl materialiojo turto nuomos kyla grėsmių šalies gynybos ar saugumo funkcijų vykdymui, tvarką nustato Vyriausybė.
3. Apraše vartojamos sąvokos suprantamos taip, kaip jos apibrėžtos arba vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme (toliau – Įstatymas) ir kituose teisės aktuose. 

II. SAVIVALDYBĖS TURTO NUOMA VIEŠO NUOMOS KONKURSO BŪDU

4. Savivaldybės turtas išnuomojamas viešo nuomos konkurso būdu. Savivaldybės trumpalaikis materialusis turtas gali būti išnuomojamas kartu su ilgalaikiu materialiuoju turtu, jeigu tuo siekiama užtikrinti efektyvią ilgalaikio turto nuomą arba jo negalima atskirti nuo ilgalaikio turto.
5. Sprendimus dėl Turto nuomos viešo nuomos konkurso būdu priima Savivaldybės taryba, išskyrus atvejus, numatytus Aprašo 7 punkte. Turto nuomos konkursus organizuoja ir vykdo Savivaldybės turto valdytojo sprendimu sudaryta komisija.
6. Pradinį nuompinigių dydį nustato Savivaldybės taryba, išskyrus atvejus, numatytus Aprašo 7 punkte. 7 punkte numatytais atvejais pradinį nuompinigių dydį, vadovaujantis Aprašu, nustato Savivaldybės turto valdytojas.
7. Sprendimą dėl nekilnojamojo turto nuomos, kai išnuomojama ne daugiau kaip 10 kv. m ploto kopijavimo, dauginimo, kavos, vandens ar maisto aparatams, paštomatams pastatyti, mobiliojo ryšio antenoms įrengti ir kitoms panašioms reikmėms, priima įgaliotas Savivaldybės turto valdytojas.
8. Viešam nuomos konkursui organizuoti Savivaldybės turto valdytojas sudaro Viešo nuomos konkurso organizavimo komisiją (toliau – Komisija) ne mažiau kaip iš trijų asmenų. Komisijos narys privalo nusišalinti nuo dalyvavimo turto nuomos konkurso procese, jeigu jam kyla viešų ir privačių interesų konfliktas. Komisija patvirtina turto viešo nuomos konkurso sąlygas ir, skelbdama Savivaldybės interneto svetainėje ir bent vienoje visuomenės informavimo priemonėje (toliau kartu – skelbimas) turto nuomos viešą konkursą, nurodo:
8.1. informaciją apie nuomojamą turtą (turto pavadinimas, kadastro numeris (unikalus numeris), adresas, kiti turto identifikavimo duomenys);
8.2. nuomojamo turto naudojimo paskirtį ir šio turto naudojimo ypatumus (specialiąsias turto charakteristikas, įskaitant teisės aktuose nustatytą leidimų sistemą);
8.3. pradinį nuomojamo turto nuompinigių dydį ir mokėjimo tvarką, turto valdytojo banko sąskaitos, į kurią turi būti sumokėtas pradinis įnašas, lygus paskelbtam 3 mėnesių pradiniam turto nuompinigių dydžiui, numerį;
8.4. turto nuomos terminą;
8.5. turto nuomos konkurso dalyvių paraiškų pateikimo ir registravimo vietą (adresą, kabineto numerį, kontaktinio asmens vardą, pavardę, telefono numerį, elektroninio pašto adresą), konkurso datą ir laiką, registravimo pabaigos terminą (datą ir laiką) ir kitą papildomą informaciją;
8.6. paraiškų dalyvauti turto nuomos konkurse pateikimo terminą – ne trumpesnį kaip 10 darbo dienų iki nuo konkurso paskelbimo iki registravimo pradžios;
8.7. nuomos konkurso vietą, datą ir tikslų laiką;
8.8. turto apžiūros sąlygas (asmens, atsakingo už turto apžiūrą vardą, pavardę, telefono numerį, elektroninio pašto adresą, turto apžiūros tikslią datą ir laiką); 
8.9. kitą informaciją ir papildomus reikalavimus, kurie bus privalomi turto nuomininkui ir konkurso laimėtojui iki nuomos sutarties sudarymo.
9. Paraiškos dalyvauti nuomos konkurse priimamos tik skelbime nurodytu laiku ir nustatyta tvarka.
10. Turto viešo nuomos konkurso dalyviai, norintys dalyvauti nuomos konkurse (toliau – konkurso dalyviai), arba jų atstovai skelbime nurodytu laiku pateikia Komisijai užklijuotą voką, ant kurio turi būti užrašyta turto, kurio nuomos konkursas buvo skelbtas, pavadinimas, adresas ir nuoroda „Turto nuomos konkursui“. Voke turi būti pateikta:
10.1. paraiška, kurioje nurodomas konkurso dalyvio ar jo įgalioto asmens vardas, pavardė, gyvenamosios vietos adresas (šie reikalavimai taikomi fiziniams asmenims) arba asmens teisinė forma, pavadinimas, kodas ir buveinės adresas, konkurso dalyvio ar jo įgalioto asmens banko sąskaitos, į kurią komisija turi pervesti grąžinamą pradinį įnašą, rekvizitai, kontaktinio asmens telefono numeris, elektroninio pašto adresas, kiti reikalingi duomenys. Paraiškoje turi būti nurodytas siūlomas konkretus nuompinigių dydis ir paaiškinama, kokiam tikslui konkurso dalyvis naudos nuomojamą turtą;
10.2. juridinių asmenų registro išplėstinis išrašas arba atitinkamos užsienio valstybės institucijos (profesinių ar veiklos tvarkytojų, valstybės įgaliotų institucijų pažymos, kaip yra nustatyta toje valstybėje, kurioje asmuo registruotas) išduotas dokumento ar priesaikos deklaracijos, liudijančios, kad juridinis asmuo yra įregistruotas ir veikiantis įstatymų nustatyta tvarka bei turi teisę verstis atitinkama veikla, tinkamai patvirtintos kopijos (šie reikalavimai taikomi juridiniams asmenims);
10.3. kredito įstaigos kvitas, mokėjimo išrašas, kuriame pažymėta, kad konkurso dalyvis į nuomotojo skelbime nurodytą banko sąskaitą sumokėjo pradinį įnašą, lygų paskelbtam 3 mėnesių pradiniam nuompinigių dydžiui.
11. Komisijos narys:
11.1. registruoja konkurso dalyvius turto viešo nuomos konkurso duomenų registracijos žurnale, kuris gali būti ir elektroninėje laikmenoje: įrašo konkurso dalyvio registracijos eilės numerį, voko su paraiška gavimo datą ir laiką (minutės tikslumu);
11.2. išduoda konkurso dalyvio registracijos pažymėjimą, kuriame nurodytas registracijos eilės numeris, voko gavimo data ir laikas (minutės tikslumu), Komisijos posėdžio vietą (adresą), datą ir laiką;
11.3. supažindina konkurso dalyvius su šiuo Aprašu;
11.4. priima voką ir užrašo ant voko konkurso dalyvio registracijos eilės numerį. Vokas įmetamas jį pateikusio konkurso dalyvio arba jo atstovo akivaizdoje į užplombuotą dėžę.
12. Komisijos posėdis turto viešo nuomos konkurso laimėtojui nustatyti turi įvykti ne vėliau kaip per 3 darbo dienas nuo paskutinės dalyvių registravimo dienos, nurodytos skelbime.
13. Dalyvauti turto viešame nuomos konkurse turi teisę šio konkurso dalyviai ar jų įgalioti atstovai. Konkurso dalyviai turi pateikti komisijai konkurso dalyvio registracijos bei asmens dokumentus.
14. Komisijos pirmininkas leidžia atvykusiems į turto viešą nuomos konkursą dalyviams arba jų atstovams įsitikinti, kad dėžės, kurioje įdėtos paraiškos dalyvauti konkurse, plomba nepažeista. Tada atidaro dėžę ir atplėšia joje esančius vokus, nepažeisdamas užklijavimo juostos. Paskui skelbia konkurso dalyvių siūlomus nuompinigių dydžius. Paskelbti nuompinigių dydžiai ir juos pasiūlę konkurso dalyviai įrašomi protokole. Pirmuoju įrašomas konkurso dalyvis, pasiūlęs didžiausią nuompinigių sumą.
15. Turto viešą nuomos konkursą laimi asmuo, paraiškoje nurodęs didžiausią nuompinigių dydį. Jeigu tokį pat (didžiausią) nuompinigių dydį pasiūlo keli konkurso dalyviai, konkurso dalyviu pripažįstamas dalyvis, anksčiau įregistruotas konkurso duomenų registracijos žurnale. Pirmumo teisę pasirašyti nuomos sutartį turi konkurse dalyvaujantis (registruotas konkurso dalyviu) esamas Savivaldybės turto nuomininkas, tinkamai vykdęs sutartinius įsipareigojimus, už didžiausią nuomos konkurse pasiūlytą nuompinigių dydį. Nuomos sutartis sudaroma su nuomos konkurse didžiausią nuompinigių dydį pasiūliusiu dalyviu, jeigu esamas Savivaldybės turto nuomininkas, dalyvavęs konkurse, atsisako pasirašyti Savivaldybės turto nuomos sutartį (toliau – Sutartis), pagal Aprašo 1 priede pateiktą pavyzdinę formą. 
16. Turto viešo nuomos konkurso laimėtojas, neatvykęs į Komisijos posėdį, apie konkurso rezultatus informuojamas raštu per 3 darbo dienas nuo protokolo pasirašymo dienos, jam išsiunčiamas pranešimas, kuriame nurodomi tikslūs Sutarties pasirašymo data ir laikas, galimybė turto nuomos konkurso laimėtojui suderinti kitą turto nuomos sutarties pasirašymo datą ir laiką. Sutartis turi būti pasirašyta per 10 darbo dienų nuo pranešimo išsiuntimo dienos. Išnuomotas pagal Sutartį turtas Savivaldybės turto perdavimo ir priėmimo aktu (toliau – Aktas), pagal Aprašo 2 priede pateiktą pavyzdinę formą, perduodamas ne vėliau kaip per 5 darbo dienas nuo Sutarties pasirašymo. Jeigu konkurso dalyvis, pripažintas konkurso laimėtoju, atsisako sudaryti Sutartį arba nepranešęs, kad negali nurodytu laiku atvykti pasirašyti Sutarties, neatvyksta pasirašyti Sutarties, pradinis įnašas jam negrąžinamas. Tokiu atveju komisijos sprendimu konkurso laimėtoju pripažįstamas kitas pagal eilę konkurso sąlygas atitinkančius dokumentus pateikęs konkurso dalyvis, pasiūlęs didžiausią Savivaldybės turto nuompinigių dydį.
17. Turto nuomos konkurso laimėtojo pradinis įnašas įskaitomas į turto nuompinigius.
18. Turto  nuomos konkurso rezultatai įforminami  protokolu, kurį pasirašo Komisijos pirmininkas, Komisijos nariai ir konkurso nugalėtojas. Komisijos nariai, nesutinkantys su konkurso rezultatais, savo atskirąją nuomonę gali įrašyti protokole. Kiekvienas konkurso dalyvis arba jo atstovas turi teisę susipažinti su protokolu. Protokolas surašomas per 3 darbo dienas nuo turto viešo nuomos konkurso dienos. Konkurso dalyviai, neatvykę į konkursą, apie jo rezultatus informuojami raštu per 3 darbo dienas nuo protokolo pasirašymo dienos.
19. Jeigu dalyvauti turto viešame nuomos konkurse nustatyta tvarka užsiregistravo tik vienas konkurso dalyvis ir pasiūlė nuompinigių dydį ne mažesnį už nustatytą pradinį nuompinigių dydį, jis laikomas konkurso laimėtoju.
20. Jeigu dalyvauti turto viešame nuomos konkurse neužsiregistravo nė vienas dalyvis arba visi konkurso dalyviai pasiūlė nuompinigių dydį mažesnį už nustatytą pradinį nuompinigių dydį ir (ar) buvo pateikti ne visi Apraše nurodyti dokumentai, konkursas skelbiamas neįvykusiu.
21. Komisija bet kuriuo metu iki Sutarties pasirašymo turi teisę nutraukti turto viešo nuomos konkurso procedūras, jeigu:
21.1. atsiranda objektyvių aplinkybių, kurių nebuvo galima numatyti iki paskelbiant turto nuomos konkursą;
21.2. paskelbus turto nuomos konkursą paaiškėja, kad turto nuoma negalima;
21.3. jei reikia tikslinti turto nuomos konkurso sąlygas.
22. Turto viešo nuomos konkurso dalyviai apie sprendimą nutraukti konkurso procedūras informuojami raštu ir pradinis įnašas grąžinamas per 5 darbo dienas nuo sprendimo nutraukti turto nuomos konkursą priėmimo.
23. Turto nuomos konkurso dalyviams, nelaimėjusiems turto nuomos konkurso, pradinis įnašas per 10 darbo dienų grąžinamas į jų nurodytą sąskaitą banke.
24. Savivaldybei nuosavybės teise priklausantis ilgalaikis materialusis turtas gali būti išnuomojamas ne ilgiau kaip 15 metų laikotarpiui (įskaitant nuomos termino pratęsimą), išskyrus atvejus, kai įstatymuose, Lietuvos Respublikos tarptautinėse sutartyse ar tarptautiniuose susitarimuose nustatyta kitaip, taip pat atvejus, kai Savivaldybės ilgalaikis materialusis turtas išnuomojamas įgyvendinant valstybei svarbius ekonominius arba regioninės svarbos projektus, nuomos laikotarpį nustatant atsižvelgus į projekto investicijų grąžą ir projekto veiklos pobūdį. Pasibaigus nuomos terminui, su nuomininku, visiškai įvykdžiusiu pagal Sutartį prisiimtus įsipareigojimus, Sutartis gali būti atnaujinta. Savivaldybės turto nuomos sutarties atnaujinimo atveju bendra nuomos trukmė negali būtų ilgesnė kaip 15 metų. Galutinį sprendimą dėl turto nuomos atnaujinimo priima Savivaldybės taryba arba 7 punkte nurodytais atvejais Savivaldybės turto valdytojas. Jei nuomos sutartis atnaujinama, Aktas nesurašomas.
25. Subnuoma leidžiama tik Savivaldybės tarybos sprendimu ir tik šiais atvejais, kai:
25.1. subnuomojama tik dalis išnuomoto turto ir nuomininkas pats faktiškai naudoja likusią turto dalį;
25.2. subnuomininko vykdoma veikla yra tiesiogiai susijusi su nuomininko vykdoma veikla arba papildo ją ir neprieštarauja turto paskirčiai.
26. Subnuomos sutarties terminas negali būti ilgesnis už nuomos terminą. Subnuomininkas nuomos mokestį moka nuomininkui, o nuomininkas nuompinigius moka Savivaldybės turto valdytojui.
27. Subjektas, sudaręs Sutartį, turi teisę patikslinti Sutartį, kai:
27.1. pasikeičia nuomininko pavadinimas (dėl fizinio asmens pavardės pasikeitimo sudarius santuoką ar keičiant pavardę, deklaruotos gyvenamosios vietos pasikeitimo, dėl juridinio asmens reorganizacijos ar pertvarkymo, buveinės adreso pasikeitimo);
27.2. pasikeitė nuomojami plotai (pvz., dėl patikslintų kadastro duomenų).
28. Sutarties šalys privalo laikytis šių sąlygų:
28.1. nuomininkui be nuomotojo (tais atvejais, kai sprendimą dėl turto nuomos priima savininkas, – be savininko) išankstinio rašytinio sutikimo draudžiama atlikti statinio kapitalinio remonto arba rekonstravimo darbus, atlikti nekilnojamojo turto paskirties keitimą. Turto remontas, kapitalinis remontas, rekonstrukcija ar kiti darbai, kuriais turtas pritaikomas nuomininko veiklai, taip pat interjero įrengimo ir apdailos darbai atliekami nuomininko lėšomis, kurios yra neatlyginamos. Tokiu atveju projektą nuomininkas privalo pateikti nuomotojui, kad būtų gautas rašytinis pritarimas. Nuomotojas turi teisę neleisti atlikti tam tikrų darbų, jei jais iš esmės pakeičiama turto paskirtis, sumažinama vertė ar kitaip pabloginama būklė arba jei tai neatitinka statybos normų ir reikalavimų;
28.2. nuomininkas privalo turtą naudoti tik pagal Sutartyje nurodytą paskirtį;
28.3. nuomininkas, Sutartyje nustatytu laiku nesumokėjęs nuompinigių, moka 0,05 procento delspinigių (procentais nuo nesumokėtos nuompinigių sumos, nustatytos už kiekvieną pavėluotą dieną). Delspinigių sumokėjimas neatleidžia nuomininko nuo pagrindinės prievolės įvykdymo;
28.4. likus 2 mėnesiams iki Sutarties termino pabaigos, nuomotojas raštu praneša nuomininkui apie nuomojamo turto atlaisvinimą. Jei nuomininkas, pasibaigus Sutarčiai, per 10 darbo dienų neperduoda Savivaldybės turto, nuomos mokestis skaičiuojamas, kol turtas bus atlaisvintas ir perduotas nuomotojui pagal Aktą;
28.5. pasibaigus nuomos terminui arba nutraukus Sutartį prieš terminą, nuomininkas privalo perduoti pagal Aktą nuomotojui turtą tvarkingą, švarų, su visais atliktais pagerinimo elementais, neatskiriamais nuo turto; turtą grąžinti tokios būklės, kokios jis buvo perduotas, atsižvelgiant į normatyvinį turto nusidėvėjimą, arba Sutartyje sulygtos būklės. Nuomininkui, pagerinusiam pagal Sutartį išnuomotą turtą (atlikus remonto darbus), už turto pagerinimą neatlyginama;
28.6. nuomininkui perdavus netvarkingą turtą (pvz., su paliktomis šiukšlėmis ar kitais daiktais), nuomotojo patirtus nuostolius (išlaidas) dėl turto remonto, šiukšlių ir kitų daiktų išvežimo apmoka nuomininkas pagal nuomotojo pateiktą sąskaitą faktūrą.
29. Sutartį (susitarimą dėl Sutarties pakeitimo) Nekilnojamojo turto registro informacinėje sistemoje savo lėšomis per 20 darbo dienų įregistruoja nuomininkas. Subnuomos atveju nuomininkas privalo užtikrinti, kad subnuomos sutartis būtų įregistruota Nekilnojamojo turto registro informacinėje sistemoje, o ją nutraukus ar pasibaigus jos galiojimui – išregistruota iš šio registro.
30.  Nuomininkas, savo lėšomis atlikęs nekilnojamojo turto kapitalinį remontą ar rekonstrukcijos darbus, prieš tai suderinęs darbų atlikimo sąmatas ir darbų priėmimo aktus su nuomotoju, Savivaldybės tarybos sprendimu atleidžiamas nuo nuompinigių mokėjimo 100 procentų investuotos sumos į Savivaldybei nuosavybės teise priklausantį nekilnojamąjį turtą visam Sutarties terminui, bet ne daugiau nei patirtų kapitalinio remonto ar rekonstrukcijos išlaidų dydžiu. Atleidimas nuo nuompinigių mokėjimo įforminamas Papildomu susitarimu prie Sutarties, kuris yra neatsiejama Sutarties dalis.
31. Nuomininkas, atlikęs kapitalinio remonto, rekonstrukcijos darbus ar kitaip pagerinęs nekilnojamąjį turtą, per 20 darbo dienų nuo nurodytų darbų pabaigos Savivaldybės administracijos Ekonomikos ir turto valdymo skyriui (toliau – Ekonomikos ir turto valdymo skyrius) pateikia visus projektinius, statybos užbaigimo ir naujų kadastrinių matavimų dokumentus. Ekonomikos ir turto valdymo skyrius kadastro duomenų pasikeitimus įregistruoja Nekilnojamojo turto registro informacinėje sistemoje. Savivaldybės turto valdytojas priima sprendimą patikslinti Sutartį papildomu susitarimu, kuris yra neatsiejama Sutarties dalis. Sprendime turi būti nurodyti pagerinto turto pakeitimai (nekilnojamojo turto adresas, unikalus numeris, statinio pažymėjimas plane, plotas, indeksai, turto pradinė ir likutinė vertė, ir kiti pasikeitę duomenys) bei perskaičiuotas mėnesinis nuompinigių dydis, kurio pasikeitimui įtakos turėjo pasikeitę nekilnojamojo turto kadastro duomenys (kai keitėsi nuomojamo turto plotas). Papildomą susitarimą pasirašo Savivaldybės turto valdytojas. 
32. Jei, nuomininkui atlikus kapitalinį remontą, rekonstravimo darbus ar kitaip pagerinus nekilnojamąjį turtą, padidėjo šio turto vertė, nuomininkas perdavimo ir priėmimo aktu perduoda Savivaldybės administracijai nurodytų kapitalinio remonto ar rekonstrukcijos darbų vertes. Perdavimo ir priėmimo akte turi būti nurodyta atlikto kapitalinio remonto, rekonstrukcijos darbų ar kitaip pagerinto turto vertė bei pridėti ją pagrindžiantys dokumentai (sąskaitos faktūros, atliktų darbų aktai ir kt.). Nuomininkui, savo lėšomis atlikus nurodytus darbus ir juos perdavus perdavimo ir priėmimo aktu Savivaldybės administracijai, nuomos mokestis neperskaičiuojamas (jei nepadidėjo nuomojamo turto plotas).
33. Sutartis gali būti nutraukiama prieš terminą, kai:
33.1. nuomininkas naudojasi Savivaldybės turtu ne pagal Sutartį ar turto paskirtį;
33.2. nuomininkas nemoka nuomos mokesčio 3 mėnesius iš eilės;
33.3. nuomininkas tyčia ar dėl neatsargumo blogina turto būklę;
33.4. turtas reikalingas nuomotojui Savivaldybės funkcijoms atlikti;
33.5. nuomininkas nevykdo arba netinkamai vykdo Sutarties įsipareigojimus;
33.6. kitais įstatymų numatytais atvejais.
34. Nuomotojas turi teisę reikalauti nutraukti Sutartį prieš terminą tik po to, kai prieš 2 mėnesius apie tai įspėjo nuomininką.
35. Priimant sprendimą išnuomoti Savivaldybės turtą, nuompinigių dydį nustato Savivaldybės taryba arba 7 punkte nurodytais atvejais Savivaldybės turto valdytojas (toliau kartu – Nuomotojai). Nuomotojo sprendimu patvirtintas nuompinigių dydis vadinamas pradiniu.
36. Metinį turto nuompinigių dydį, kai turtas teisės aktų nustatytais atvejais išnuomojamas be konkurso, arba metinį pradinį nuompinigių dydį, kai turtas teisės aktų nustatytais atvejais išnuomojamas viešo nuomos konkurso būdu (toliau kartu – nuompinigių dydis) nustato (apskaičiuojamas):
36.1. turto vertintojai (kai nėra galimybės apskaičiuoti nuompinigių dydžio šiame Apraše patvirtintomis nuompinigių dydžio nustatymo formulėmis);
36.2. Apraše nurodytomis turto nuompinigių dydžio nustatymo formulėmis.
37. Metinis Savivaldybės nekilnojamojo turto nuompinigių dydis apskaičiuojamas pagal formulę: N = V x Kv x Ki / T 
37.1. N – metinis nekilnojamojo turto vieno kubinio metro nuompinigių dydis;
37.2. V – nekilnojamojo turto vieno kubinio metro vidutinė statybos vertė, neskaičiuojant fizinio nusidėvėjimo, tvirtinama valstybės įmonės Registrų centro direktoriaus įsakymu ir skelbiama Teisės aktų registre (toliau – TAR);
37.3. Kv – vietovės pataisos koeficientas pagal turto paskirtį ir jo vietovę, iki kiekvienų kalendorinių metų vasario 1 dienos tvirtinamas valstybės įmonės Registrų centro direktoriaus įsakymu ir skelbiamas TAR; 
37.4. Ki – turto valdytojo (nuomotojo) motyvuotai parinktas nuompinigių dydžio koregavimo koeficientas priklausomai nuo turto būklės:
37.4.1. Ki= 1-1,3 (taikomas labai geros ir geros būklės turtui, kurio nusidėvėjimas neviršija 30 procentų):
37.4.1.1. Ki= 1,3 (taikomas labai geros ir geros būklės turtui, kurio nusidėvėjimas neviršija 10 procentų);
37.4.1.2. Ki= 1,2 (taikomas labai geros ir geros būklės turtui, kurio nusidėvėjimas viršija 10 procentų, bet neviršija 15 procentų);
37.4.1.3. Ki= 1,1 (taikomas labai geros ir geros būklės turtui, kurio nusidėvėjimas viršija 15 procentų, bet neviršija 25 procentų);
37.4.1.4. Ki= 1 (taikomas labai geros ir geros būklės turtui, kurio nusidėvėjimas viršija 25 procentų, bet neviršija 30 procentų);
37.4.2. Ki= 1-0,7 (taikomas vidutinės būklės turtui, kurio nusidėvėjimas  viršija 30 procentų, bet neviršija 60 procentų):
37.4.2.1. Ki= 1 (taikomas vidutinės būklės turtui, kurio nusidėvėjimas  viršija 30 procentų, bet neviršija 40  procentų);
37.4.2.2. Ki= 0,9 (taikomas vidutinės būklės turtui, kurio nusidėvėjimas viršija 40 procentų, bet neviršija 45  procentų);
37.4.2.3. Ki= 0,8 (taikomas vidutinės būklės turtui, kurio nusidėvėjimas viršija  45 procentus, bet neviršija 50  procentų);
37.4.2.4. Ki= 0,7 (taikomas vidutinės būklės turtui, kurio nusidėvėjimas viršija 50 procentų, bet neviršija 60  procentų);
37.4.3. Ki= 0,7-0,5 (taikomas patenkinamos ir blogos būklės turtui, kurio nusidėvėjimas viršija 60 procentų):
37.4.3.1. Ki= 0,7 (taikomas patenkinamos ir blogos būklės turtui, kurio nusidėvėjimas viršija 60 procentų, bet neviršija 65 procentų);
37.4.3.2. Ki= 0,6 (taikomas patenkinamos ir blogos būklės turtui, kurio nusidėvėjimas viršija 65 procentus, bet neviršija 70 procentų);
37.4.3.3. Ki= 0,5 (taikomas patenkinamos ir blogos būklės turtui, kurio nusidėvėjimas  viršija 70 procentų).
37.5. T – ilgalaikio materialiojo turto maksimalus nusidėvėjimo normatyvas, nurodytas šio Aprašo 3 priede, parinktas pagal turto grupę.
38. Nekilnojamojo turto mėnesinis vieno kubinio metro nuompinigių dydis apskaičiuojamas pagal formulę Nmk = N / 12, kur:
38.1. Nmk – mėnesinis nekilnojamojo turto vieno kubinio metro nuompinigių dydis;
38.2. N – metinis nekilnojamojo turto vieno kubinio metro nuompinigių dydis.
39. Perskaičiuojant Savivaldybės nekilnojamojo turto vieno kubinio metro nuompinigių dydį į vieno kvadratinio metro nuompinigių dydį, vieno kubinio metro nuompinigių dydis dauginamas iš patalpos aukščio (H).
40. Metinis Savivaldybės kilnojamojo turto nuompinigių dydis, išskyrus 42 punkte nurodytą atvejį, apskaičiuojamas pagal formulę: N = L x 1/T x Ki /, kur:
40.1. N – metinis kilnojamojo turto nuompinigių dydis;
40.2. L– išnuomojamo kilnojamojo turto įsigijimo kaina;
40.3. T– maksimalus ilgalaikio materialiojo turto nusidėvėjimo normatyvas, nurodytas šio Aprašo 3 priede, parinktas pagal turto grupę;
40.4. Ki – nuompinigių dydžio koregavimo koeficientas, nurodytas Aprašo 37.4 papunktyje.
41. Mėnesinis kilnojamojo turto nuompinigių dydis apskaičiuojamas pagal formulę Nm = N / 12, kur:
41.1. Nm – mėnesinis kilnojamojo turto nuompinigių dydis;
41.2. N – metinis kilnojamojo turto nuompinigių dydis.
42. Metinis kilnojamojo turto nuompinigių dydis, esant visiškam normatyviniam turto nusidėvėjimui, apskaičiuojamas pagal formulę N = L x Ki, kur:
42.1. N – metinis kilnojamojo turto nuompinigių dydis;
42.2. L – esant visiškam normatyviniam turto nusidėvėjimui išnuomojamo Savivaldybės turto įsigijimo kaina, prilyginama 30 procentų naujo turto įsigijimo kainos; 
42.3. Ki – nuompinigių dydžio koregavimo koeficientas, nurodytas Aprašo 37.4 papunktyje.
43. Išnuomojant Savivaldybės trumpalaikį materialųjį turtą kartu su ilgalaikiu materialiuoju turtu, trumpalaikio turto nuompinigių dydis apskaičiuojamas turto įsigijimo vertę dauginant iš koregavimo koeficiento, kurio reikšmės gali būti nuo 0,01 iki 0,06, priklausomai nuo  turto būklės. Koregavimo koeficientas parenkamas turto valdytojo (nuomotojo) argumentuotu sprendimu.
44. Priimant sprendimą išnuomoti Savivaldybės turtą, vadovaujantis Aprašo 36 punkto nuostatomis, nuompinigių dydis Nuomotojų sprendimu gali būti didinamas arba mažinamas, atsižvelgus į išnuomojamo turto paklausą. Subnuomojant Savivaldybės turtą ar atnaujinant nuomos sutartį, nuompinigių dydis negali būti mažesnis už mokamą nuompinigių dydį. Nuompinigiai už turto nuomą mokami Sutartyje nustatytais terminais ir sąlygomis.
45. Jei turto valdytojas (nuomotojas) yra registruotas kaip pridėtinės vertės mokesčio mokėtojas, tuomet jis privalo prie nuompinigių pridėti ir pridėtinės vertės mokestį, jeigu teisės aktų nustatyta tvarka jis turi būti skaičiuojamas.
46. Jeigu du kartus paskelbus konkursą pasiūlymo nepateikia nė vienas konkurso dalyvis, skelbiant trečią ir kitus to paties turto nuomos konkursus pradinis Nuomotojų patvirtintas nuompinigių dydis kiekviename kitame konkurse gali būti sumažintas ne daugiau kaip 50 procentų nuo prieš tai organizuotame konkurse nustatytos kainos. Nuomotojų patvirtintas nuompinigių dydis gali būti mažinamas pagal Komisijos rekomendacijas Savivaldybės turto valdytojo sprendimu.
47. Nuomojamo Savivaldybės turto nuompinigiai pervedami į Savivaldybės turto valdytojo sąskaitą, iš kurios lėšos pervedamos į Savivaldybės biudžetą. Savivaldybės administracijos, kaip turto valdytojos, nuomojamo turto nuompinigiai pervedami į Savivaldybės biudžeto sąskaitą iš kurios į konkrečios seniūnijos, kurios teritorijoje išnuomojamas turtas, sąskaitą, išskyrus Telšių miesto seniūniją. Nuompinigiai už turto, kurį patikėjimo teise valdo Įstatymo 12 straipsnio 2 dalies 2 ir 3 punktuose nurodyti subjektai, nuomą mokami į šių Savivaldybės turto patikėjimo teisės subjektų sąskaitas.
48. Savivaldybės turto nuomininkas, kuris turtą nuomoja ilgiau nei trejus metus, pirmus trejus metus nuomos mokesčio neindeksuoja. Ketvirtais ir vėlesniais metais nuomos mokestis yra vienašaliu nuomotojo pareiškimu keičiamas (perskaičiuojamas) pasibaigus kalendoriniams metams, atsižvelgiant į Lietuvos statistikos departamento skelbiamą vartotojų kainų indeksą (toliau – VKI). Nuomos mokestis padidinamas ta pačia procentine reikšme, kuria padidėjo VKI (pokytis lyginamas pasibaigusių kalendorinių metų (12 paskutinių mėnesių, palyginti su atitinkamais ankstesniais 12 mėnesių) gruodžio mėnesio reikšmę lyginant su ankstesnių metų atitinkama reikšme). Šiuo pagrindu ir šiame punkte nurodyta tvarka yra perskaičiuojamas nuomos mokestis, kurį nuomininkas mokėjo paskutiniais iki nuomos mokesčio perskaičiavimo kalendoriniais metais. Pakeistas (perskaičiuotas) šiuo pagrindu nuomos mokestis yra taikomas nuo naujųjų kalendorinių metų kovo 1 (pirmos) dienos. Apie pakeistą (perskaičiuotą) nuomos mokestį ne vėliau kaip per 1 (vieną) mėnesį nuo nuomos mokesčio pakeitimo (perskaičiavimo) dienos, nuomotojas nuomininką informuoja raštu. Nuomos mokesčio keitimas mažinant nuomos mokestį negalimas, t. y. tuo atveju, jei indeksuojant nuomos mokestį jis mažėtų, nuomininkas moka iki tol mokėtą nuomos mokestį, kol jis bus peržiūrėtas šiame punkte nustatyta tvarka.
49. Nuomininkas savo lėšomis apdraudžia (išskyrus atvejus, kai draudžiami padidintos rizikos kultūros paveldo objektai, registruoti kultūros vertybių registre) išsinuomotą Savivaldybės nekilnojamąjį  turtą savininko (Savivaldybės) naudai nuomos sutarties galiojimo laikotarpiui nuo žalos, kuri gali būti padaryta dėl ugnies, vandens, gamtos jėgų, o kai nekilnojamasis turtas išnuomojamas kartu su kilnojamuoju turtu ir nuo vagysčių, trečiųjų asmenų veiksmų. Jei išnuomotą turtą yra apdraudęs nuomotojas, nuomininkas išsinuomoto nekilnojamojo turto – nedraudžia. 

III. SAVIVALDYBĖS TURTO NUOMA BE KONKURSO

50. Savivaldybės ilgalaikis materialusis turtas be konkurso gali būti išnuomojamas ne ilgiau kaip 15 metų laikotarpiui (įskaitant nuomos termino pratęsimą), jeigu:
50.1. perkamos paslaugos, kurioms teikti bus naudojamas Savivaldybės ilgalaikis ir trumpalaikis materialusis turtas, ir šis turtas išnuomojamas  Lietuvos Respublikos viešųjų pirkimų įstatymo nustatyta tvarka vykdomo viešojo paslaugų pirkimo metu. Sutartis su paslaugų teikėjais dėl turto nuomos sudaro turto valdytojai. Sprendimus dėl šiame punkte nurodyto turto nuomos priima įgaliotas Savivaldybės turto valdytojas;
50.2. bent 3 kartus neįvyksta Savivaldybės ilgalaikio turto viešas nuomos konkursas. Sprendimus dėl tokio turto nuomos priima įgaliotas Savivaldybės turto valdytojas;
50.3. bendrosios nuosavybės teise valdomas Savivaldybės nekilnojamasis turtas išnuomojamas šio turto bendraturčiams arba kai išnuomojamas Savivaldybės nekilnojamasis turtas yra greta šio turto nuomininkams priklausančių ir (arba) jų pagal sutartis naudojamų statinių. Sprendimus dėl tokio turto nuomos priima Savivaldybės taryba;
50.4. jis išnuomojamas pelno nesiekiantiems subjektams, kurių pagrindinis veiklos tikslas atitinka bent vieną Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 2 dalyje nustatytų tikslų arba regionų plėtros taryboms. Sprendimus dėl tokio turto nuomos priima Savivaldybės taryba;
50.5. kitais įstatymuose nustatytais atvejais. Sprendimus dėl tokio turto nuomos priima Savivaldybės taryba;
50.6. jis išnuomojamas neatidėliotinam darbui atlikti (avarijoms, ekstremaliesiems įvykiams likviduoti ir panašiai) ar trumpalaikiam renginiui (parodoms, sporto varžyboms, pasitarimams, seminarams, šventėms, kultūros renginiams), kurio trukmė yra ne ilgesnė kaip 30 dienų, organizuoti. Sprendimus dėl tokio turto nuomos priima įgaliotas Savivaldybės turto valdytojas.
51. Sprendime dėl Savivaldybės turto nuomos turi būti nurodyta:
51.1. informacija apie nuomojamą turtą (turto pavadinimas, unikalus numeris, adresas, kiti turto identifikavimo duomenys);
51.2. turto naudojimo paskirtis ir ypatumai (specialiosios turto charakteristikos, veiklos, kuriai vykdyti galės ar turės būti naudojamas išnuomotas turtas, pobūdis);
51.3. turto nuompinigių dydis;
51.4. asmuo, įgaliotas pasirašyti Sutartį ir Aktą.
52. Subjektai, norintys išsinuomoti turtą ne konkurso būdu, Savivaldybės turto valdytojui pateikia paraišką, kurioje turi būti nurodyta:
52.1. fizinio asmens ar jo įgalioto asmens vardas, pavardė, gyvenamosios vietos adresas, kontaktiniai duomenys (el. pašto adresas, telefono numeris) arba juridinio asmens teisinė forma, pavadinimas, kodas ir buveinės adresas, kontaktiniai duomenys (el. pašto adresas, telefono numeris), kiti reikalingi duomenys;
52.2. siūlomas turto nuompinigių dydis;
52.3. informaciją, kokiam tikslui subjektas naudos nuomojamą turtą.
53. Įgaliotas Savivaldybės turto valdytojas 50.1, 50.2 ir 50.6 papunkčiuose nurodytais atvejais, įvertinęs, ar pateiktas prašymas atitinka Aprašo 50.1, 50.2 ar 50.6 papunkčiuose nurodytas aplinkybes, ir nustatęs, kad siūlomas Savivaldybės turto nuompinigių dydis yra ne mažesnis už Savivaldybės turto valdytojų sprendimu patvirtintą nuomos mokesčio dydį, apskaičiuotą vadovaujantis Aprašo 36 punkte nustatyta tvarka, rengia sprendimo projektą dėl Savivaldybės turto nuomos. 50.1, 50.2 ir 50.6 papunkčiuose nurodytais atvejais apskaičiuotas, vadovaujantis Aprašo 36 punkte nustatyta tvarka, nuompinigių dydis gali būti didinamas arba mažinamas, atsižvelgus į išnuomojamo turto paklausą. Jeigu Savivaldybės turto valdytojų nuomos mokestis yra patvirtintas Savivaldybės tarybos sprendimu, Savivaldybės turto valdytojai turi vadovautis Savivaldybės tarybos patvirtintais nuomos mokesčio dydžiais.
54. Kai turtas išnuomojamas  50.6 papunktyje nurodytu atveju, nuompinigių dydis už faktinį turto naudojimą (už dieną ar valandą) apskaičiuojamas, mėnesinį nuompinigių dydį padalijant iš atitinkamo dienų ar valandų skaičiaus. Šiame punkte nurodytu atveju nuompinigiai mokami nuo sprendimo išnuomoti turtą priėmimo dienos, jei sprendime nenurodyta kitaip, iki sutarties pabaigos. Savivaldybės turto valdytojai, kurių nuomos mokestis yra patvirtintas Savivaldybės tarybos sprendimu, vadovaujasi Savivaldybės tarybos patvirtintais nuomos mokesčio dydžiais ir laikotarpiais.
55. Apie priimtą sprendimą dėl Savivaldybės turto nuomos subjektai informuojami raštu ne vėliau kaip per 3 darbo dienas  nuo sprendimo priėmimo, o 50.6 papunktyje nurodytu atveju, – kitą  dieną po sprendimo priėmimo.
56. Sutartis pasirašoma ne vėliau kaip per 20 darbo dienų nuo sprendimo išnuomoti Savivaldybės turtą priėmimo dienos, o 50.6 papunktyje nurodytu atveju, – ne vėliau kaip kitą darbo dieną po sprendimo priėmimo dienos.
57. Savivaldybės turtas perduodamas Aktu. Aktas pasirašomas per 5 darbo dienas nuo Sutarties pasirašymo dienos, o perduodant turtą 50.6 papunktyje nurodytu atveju – Sutarties pasirašymo dieną.
58. Kai Savivaldybės turto valdytojos yra švietimo įstaigos Savivaldybės turtas išnuomojamas tik švietimo įstaigų nuostatuose numatytai veiklai vykdyti.
59. Jeigu nuomojant Savivaldybės turtą be konkurso pateikiami 2 (du) ir daugiau prašymų, turtas išnuomojamas Apraše nurodytu Savivaldybės turto nuomos viešo konkurso būdu.

IV. BAIGIAMOSIOS NUOSTATOS

60. Sutartis nesuteikia nuomininkui teisės nuomojamo turto adresu registruoti savo ar savo filialų, atstovybių, taip pat klientų ar kitų susijusių asmenų buveinių.
61. Nuomojamo turto (išskyrus 50.6 papunktyje nurodytais atvejais) sąrašą Savivaldybės turto valdytojas skelbia savo internetinėje svetainėje. Skelbime nurodomas patalpų adresas, plotas, unikalus numeris, nuomos sutarties terminas, nuomos kaina, teisinis pagrindas, kuriuo vadovaujantis sudaryta sutartis, ir, laikantis asmens duomenų apsaugos reikalavimų, nurodomos sutarties šalys. 
62. Savivaldybės ilgalaikio materialiojo turto viešas nuomos konkursas gali būti organizuojamas ir vykdomas informacinių technologijų priemonėmis Vyriausybės nustatyta tvarka.
63. Savivaldybės turto nuomos sutarčių vykdymo, nuompinigių mokėjimo, delspinigių išieškojimo kontrolę vykdo  Savivaldybės turto valdytojai arba Nuomotojai vadovaujantis šiuo Aprašu ir Sutarties nuostatomis. 
64. Tai, kas nereglamentuota Apraše, sprendžiama taip, kaip nustatyta teisės aktuose. Aprašas gali būti keičiamas, papildomas, pripažįstamas netekusiu galios Savivaldybės tarybos sprendimu.

______________________________________

Telšių rajono savivaldybei nuosavybės teise priklausančio turto nuomos tvarkos aprašo
1 priedas

(Savivaldybės turto nuomos pavyzdinė sutarties forma)


SAVIVALDYBĖS TURTO NUOMOS SUTARTIS

m.	d. Nr.
Telšiai

Nuomotojas  	,
(Savivaldybės turto valdytojo teisinė forma, pavadinimas, kodas ir registracijos adresas)
atstovaujamas 	,
	(atstovo vardas, pavardė, pareigos)
veikiančio pagal 	,
	(atstovavimo pagrindas, dokumento data, numeris)
ir nuomininkas ___________________________________________________________________
(teisinė forma, pavadinimas, kodas ir registracijos adresas, jeigu nuomininkas yra juridinis asmuo,  
_______________________________________________________________________________,
arba vardas, pavardė ir gyvenamosios vietos adresas, jeigu nuomininkas yra fizinis asmuo)
atstovaujamas 	,
	(atstovo vardas, pavardė, pareigos)
vadovaudamiesi nuomos ne konkurso būdu / viešojo nuomos konkurso būdu rezultatais (nereikalingus žodžius išbraukti), įvykusio _____ m. ____________ _ d., komisijos sprendimu, įformintu protokolu Nr.___________, sudaro šią Savivaldybės turto nuomos sutartį (toliau – Sutartis). Toliau Sutartyje nuomotojas ir nuomininkas kiekvienas atskirai gali būti vadinami šalimi, o abu kartu – šalimis.

I. SUTARTIES DALYKAS

1. Nuomotojas įsipareigoja perduoti nuomininkui Savivaldybės turtą (toliau – turtas) 
______________________________________________________________________________ 
(nuomojamo turto pavadinimas, adresas, kadastro ar inventorizacijos Nr., statinio plotas, tūris, 
______________________________________________________________________________ 
turto likutinė vertė ir kt.)
naudoti ir laikinai valdyti už nuomos mokestį, o nuomininkas įsipareigoja priimti turtą ir už jį 
mokėti nuomos mokestį. 

2. Turtas skirtas ___________________________________________veiklai vykdyti
                                                                                     (nurodyti turto naudojimo paskirtį) 

II. NUOMOS TERMINAS

3. Turto nuomos terminas nustatomas __________ nuo turto perdavimo ir priėmimo 
(skaičiais ir žodžiais) 
Akto (toliau – Aktas) pasirašymo dienos.  

III. NUOMOS MOKESTIS

4. Nuomininkas už turto nuomą įsipareigoja mokėti nuomotojui nuompinigius –
______________________________________ per mėnesį / ketvirtį (nereikalingą žodį išbraukti).
(suma skaičiais ir žodžiais)
Jeigu nuomininkas yra pridėtinės vertės mokesčio (toliau – PVM) mokėtojas, – su PVM 
______________________________________. 
(suma skaičiais ir žodžiais)
5. Nuomininkas, be nuomos mokesčio, kas mėnesį teisės aktų nustatyta tvarka moka visus mokesčius, nurodytus Sutartyje, taip pat mokesčius už perduoto turto eksploatavimą, komunalines ir administravimo paslaugas, elektros, ryšių paslaugas, žemės nuomos mokestį ir kt. Nuomininkas už kitas jam teikiamas paslaugas atsiskaito pagal atskirą susitarimą su nuomotoju.
6. Nuomininkas moka nuompinigius kas mėnesį / ketvirtį (nereikalingą žodį išbraukti), prieš prasidedant mėnesiui / ketvirčiui, bet ne vėliau kaip iki einamojo mėnesio 10 (dešimtos) dienos / einamojo ketvirčio pirmojo mėnesio 10 (dešimtos) dienos (jeigu tai ne darbo diena, – iki kitos po jos einančios darbo dienos) pagal nuomotojo pateiktą sąskaitą.
7. Nuompinigiai ir mokesčiai už paslaugas pradedami skaičiuoti nuo turto perdavimo ir priėmimo akto pasirašymo dienos.
8. Savivaldybės turto nuomininkas, kuris turtą nuomoja ilgiau nei trejus metus, pirmus trejus metus nuomos mokesčio neindeksuoja. Ketvirtais ir vėlesniais metais nuomos mokestis yra vienašaliu nuomotojo pareiškimu keičiamas (perskaičiuojamas) pasibaigus kalendoriniams metams, atsižvelgiant į Lietuvos statistikos departamento skelbiamą vidutinį metinį vartotojų kainų indeksą.

IV. ŠALIŲ TEISĖS IR PAREIGOS

9. Nuomotojas įsipareigoja:
9.1. per 5 darbo  dienas nuo Sutarties pasirašymo perduoti nuomininkui Sutarties 1 punkte nurodytą turtą pagal Nuomotojo parengtą Aktą;
9.2. pasibaigus Sutarties galiojimo terminui arba Sutartį nutraukus prieš terminą, priimti iš nuomininko turtą.
10. Nuomotojas turi teisę Sutarties galiojimo laikotarpiu tikrinti išnuomotą turtą, taip pat turi kitų teisių ir pareigų, nustatytų Sutartyje ir teisės aktuose.
11. Nuomininkas įsipareigoja:
11.1. per 20 darbo dienų nuo Akto pasirašymo dienos įregistruoti nuomos sutartį Nekilnojamojo turto registro informacinėje sistemoje;
11.2. per 5 darbo dienas nuo Sutarties pasirašymo priimti Sutarties 1 punkte nurodytą turtą pagal Aktą;
11.3. per 10 darbo dienų nuo turto perdavimo Aktu dienos sudaryti su pastatą administruojančia įmone ir atitinkamomis įmonėmis bei organizacijomis sutartis dėl atsiskaitymo už šaltą ir karštą vandenį, elektros energiją, dujas, šiluminę energiją ir komunalines bei ryšio paslaugas (buitinių atliekų išvežimą, bendrojo naudojimo patalpų ir namui priskirtos teritorijos valymą ir kitas paslaugas), kreiptis į žemės sklypo valdytoją dėl žemės nuomos ar panaudos sutarčių sudarymo. Sudarytą žemės nuomos ar panaudos sutartį užregistruoti Nekilnojamojo turto registro informacinėje sistemoje;
11.4. laiku mokėti Sutartyje nustatytą nuomos mokestį ir kitus pagal Sutartį priklausančias įmokas ir mokesčius;
11.5. naudoti turtą pagal paskirtį, nurodytą Sutarties 2 punkte, griežtai laikytis šios paskirties turtui keliamų laikymo, priešgaisrinės saugos, sanitarinių ir techninių taisyklių;
11.6. sudaryti nuomotojui sąlygas tikrinti nuomojamo turto būklę;
11.7. pasibaigus Sutarčiai, per 10 darbo dienų perduoti turtą nuomotojui pagal Aktą. Neperdavus turto nuomos mokestis skaičiuojamas tol, kol turtas bus atlaisvintas ir perduotas nuomotojui pagal Aktą;
11.8. kai pasibaigia sutarties galiojimas ar sutartis yra nutraukiama prieš terminą, iki turto perdavimo pagal Aktą dienos įvykdyti visus mokestinius įsipareigojimus, susijusius su išsinuomotu turtu;
11.9. pasibaigus Sutarties galiojimo terminui arba Sutartį nutraukus prieš terminą, perduoti turtą pagal Nuomininko parengtą Aktą tvarkingą, tokios pat būklės, kokios jis buvo perduotas nuomininkui, atsižvelgiant į normatyvinį turto nusidėvėjimą, su visais padarytais pertvarkymais, kurių negalima atskirti nepadarant žalos turtui; nuomininkui neatlyginamos turto pagerinimo išlaidos, todėl nuomininkas, pasibaigus Sutarčiai ar ją nutraukus, neturi teisės reikalauti kompensacijos už turto pagerinimą;
11.10. savo lėšomis  per 20 darbo dienų apdrausti (išskyrus atvejus, kai draudžiami padidintos rizikos kultūros paveldo objektai, registruoti kultūros vertybių registre arba jei išnuomotą turtą yra apdraudęs nuomotojas) išsinuomotą Savivaldybės nekilnojamąjį  turtą savininko (Savivaldybės) naudai nuomos sutarties galiojimo laikotarpiui nuo žalos, kuri gali būti padaryta dėl ugnies, vandens, gamtos jėgų, o kai nekilnojamasis turtas išnuomojamas kartu su kilnojamuoju turtu ir nuo vagysčių, trečiųjų asmenų veiksmų, ir per 5 darbo dienas pateikti nuomotojui apdraudimo faktą patvirtinančius dokumentus.
12. Nuomininkas turi ir kitų teisių ir pareigų, nustatytų Sutartyje ir teisės aktuose.
13. Nuomininkas neturi teisės be turto savininko rašytinio sutikimo subnuomoti turto (ar jo dalies) ar suteikti tretiesiems asmenims kokių nors kitų teisių naudotis turtu (ar jo dalimi). Nuomininkas taip pat neturi teisės perleisti visų ar dalies savo teisių ir (ar) pareigų, kylančių iš Sutarties, įkeisti turto nuomos teisės ar perduoti jos kaip turtinio įnašo kuriam nors trečiajam asmeniui ar kitaip suvaržyti Sutartyje nustatytų turto nuomos teisių.
14. Sutartis nesuteikia nuomininkui teisės nuomojamo turto adresu registruoti savo ar savo filialų, atstovybių, taip pat klientų ar kitų susijusių asmenų buveinių.
15. Nuomininkui draudžiama be rašytinio turto savininko sutikimo atlikti statinio kapitalinio remonto ar rekonstravimo darbus, nekilnojamojo turto paskirties keitimą. Nuomininkas turi teisę savo lėšomis atlikti turto pertvarkymus, reikalingus tam, kad turtą būtų galima naudoti pagal paskirtį, nurodytą Sutarties 2 punkte, su sąlyga, kad tokie pertvarkymai nesusiję su statinio rekonstravimu ar kapitaliniu remontu, nekilnojamojo turto paskirties kaitimu, kaip jie apibrėžti Lietuvos Respublikos statybos įstatyme.

V. ŠALIŲ ATSAKOMYBĖ

16. Nuomininkas, turto nuomos sutartyje nustatytu laiku nesumokėjęs nuompinigių, moka 0,05 procento delspinigių (procentais nuo nesumokėtos nuompinigių sumos, nustatytos už kiekvieną pavėluotą dieną). Delspinigių sumokėjimas neatleidžia nuomininko nuo pagrindinės prievolės įvykdymo.
17. Už turto pabloginimą nuomininkas atsako Lietuvos Respublikos civilinio kodekso 6.500 straipsnyje nustatyta tvarka.

VI. SUTARTIES GALIOJIMAS, ATNAUJINIMAS, PAKEITIMAS IR PASIBAIGIMAS

18. Ši Sutartis įsigalioja jos pasirašymo dieną ir galioja, iki visiškai ir tinkamai įvykdomi Sutartyje nustatyti įsipareigojimai arba Sutartis nutraukiama Sutartyje ir (ar) teisės aktuose nustatyta tvarka.
19. Nuomininkas, per visą nuomos terminą tinkamai laikęsis savo įsipareigojimų pagal Sutartį, nuomos terminui pasibaigus turės pirmenybės teisę prieš kitus asmenis sudaryti naują Sutartį papildomam terminui. Nuomotojas privalo užtikrinti, kad Sutarties atnaujinimo atveju bendra nuomos trukmė nebūtų ilgesnė kaip 15 metų. Sąlygas dėl nuomos sutarties atnaujinimo nustato nuomotojas.
20. Nuomininkas neturės pirmenybės teisės sudaryti naujos Sutarties papildomam terminui, jeigu nuomotojas iki nuomos termino pabaigos bus pareiškęs nuomininkui bent vieną pagrįstą rašytinį įspėjimą dėl Sutarties nuostatų pažeidimo.
21. Visi Sutarties pakeitimai, papildymai ir priedai galioja, jeigu jie sudaryti raštu ir pasirašyti Sutarties šalių.
22. Ši Sutartis pasibaigia:
22.1. pasibaigus nuomos terminui;
22.2. sutarties šalių susitarimu;
22.3. nuosavybės teisei į išnuomotą turtą perėjus kitam asmeniui;
22.4. kitais Lietuvos Respublikos civilinio kodekso nustatytais atvejais ir tvarka.
23. Sutartis gali būti nutraukiama prieš terminą, apie tai įspėjus nuomininką ne vėliau kaip prieš 2 mėnesius, kai:
23.1. nuomininkas naudojasi Savivaldybės turtu ne pagal Sutartį ar turto paskirtį;
23.2. nuomininkas nemoka nuomos mokesčio 3 mėnesius iš eilės;
23.3. nuomininkas nedaro remonto tais atvejais, kai jis pagal įstatymus ar Sutartį privalo jį daryti;
23.4. nuomininkas tyčia ar dėl neatsargumo blogina daikto būklę;
23.5. turtas reikalingas nuomotojui Savivaldybės funkcijoms atlikti;
23.6. nuomininkas nevykdo arba netinkamai vykdo Sutarties įsipareigojimus;
23.7. kitais įstatymų numatytais atvejais.

VII. NENUGALIMOS JĖGOS (FORCE MAJEURE) APLINKYBĖS

24. Šalys neatsako už visišką ar dalinį savo įsipareigojimų pagal Sutartį nevykdymą, jei tai vyksta dėl nenugalimos jėgos aplinkybių. Šalys nenugalimos jėgos (force majeure) aplinkybes supranta taip, kaip jas nustato Lietuvos Respublikos civilinis kodeksas.

VIII.  ASMENS DUOMENŲ TVARKYMAS

25. Vykdydamos Sutartį, Šalys įsipareigoja asmens duomenų tvarkymą vykdyti teisėtai, laikydamosi 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą.
26. Abi šalys yra asmens duomenų valdytojos, kurios tvarko savo darbuotojų asmens duomenis teisėto intereso ir sudarytos darbo sutarties pagrindu. Kiekviena šalis kitos šalies pateiktus jos darbuotojų, įgaliotų asmenų, subrangovų darbuotojų ar kitų atstovų, kitų asmenų duomenis tvarko Sutarties vykdymo, teisėto intereso, siekdamos pareikšti ar apsiginti nuo ieškinių ar kitų reikalavimų,  taip pat įvykdyti šaliai taikomuose teisės aktuose numatytas teisines prievoles, tikslais ir juos atitinkančiais teisiniais pagrindais.
27. Šalys įsipareigoja įgyvendinti tinkamas organizacines ir technines priemones, užtikrinančias tvarkomų asmens duomenų apsaugą. Šalys užtikrina gautų asmens duomenų apsaugą nuo neteisėtos prieigos prie jų, nuo neteisėto atskleidimo, sunaikinimo, pakeitimo, nuo kitokio neteisėto asmens duomenų tvarkymo. Nurodytos priemonės turi užtikrinti iškilusią riziką atitinkantį saugumo lygį.
28. Šalys asmens duomenis saugo ne ilgiau, nei to reikalauja duomenų tvarkymo tikslai ar numato teisės aktai, jeigu juose yra nustatytas ilgesnis duomenų saugojimas. Asmens duomenys turi būti saugomi tol, kol iš sutartinių santykių gali kilti pagrįstų reikalavimų, arba kiek tai reikalinga šalių teisėtiems interesams įgyvendinti ir apsaugoti. Nereikalingi asmens duomenys sunaikinami.
29. Gali būti tvarkomi šie šalių vadovų, kitų darbuotojų, atsakingų asmenų ar atstovų, atstovaujančių šalims, duomenys: (I) vardas, pavardė; (II) kontaktiniai duomenys (darbo telefono numeris, darbo elektroninis paštas, darbovietės adresas; (III) einamos pareigos; (IV) įgaliojimų (atstovavimo) duomenys, įskaitant atstovų asmens kodus, adresus; (V) šalių vardu ir interesais vykdomas susirašinėjimas ar kiti duomenys, suformuoti Sutarties vykdymo metu. Tvarkomus duomenis gali gauti: (I) šalių darbuotojai, atsakingi už šalių tarpusavio bendradarbiavimą ir ryšių palaikymą, taip pat vykdantys buhalterinės apskaitos, informacinių sistemų priežiūros funkcijas; (II) informacinių sistemų, kurias šalys naudoja tarpusavio santykiams valdyti, teikėjai ir prižiūrėtojai; (III) mokesčių inspekcija; (IV) bankai; (V) šalių pasitelkiami kiti asmenys, susiję su Sutarties vykdymu.
30. Jei šalis ketina pasinaudoti kitų tolesnių duomenų tvarkytojų paslaugomis, perduoda kitai šaliai informaciją apie tolesnį duomenų tvarkytoją. Tokiu atveju šalys privalo užtikrinti, kad tolesnis duomenų tvarkytojas vykdys bent tuos pačius įsipareigojimus ir įgaliojimus, kuriuos Sutartis nustato. Taip pat šalys supranta, kad jos pačios atsakys už tolesnių duomenų tvarkytojų veiksmus ir neveikimą.
31. Kiekviena šalis įsipareigoja tinkamai informuoti savo darbuotojus ir kitus asmenis, kurie bus pasitelkti Sutarčiai su šalimis vykdyti, apie jų asmens duomenų tvarkymą, vykdomą kitos šalies Sutarties sudarymo ir vykdymo tikslais, pateikdama visą Reglamento 13 ar 14 straipsniuose nurodytą informaciją.

IX. BAIGIAMOSIOS NUOSTATOS

32. Papildomos sąlygos (nurodyti kitas teisės aktams neprieštaraujančias sąlygas).
33. Bet koks ginčas, kylantis iš Sutarties ar susijęs su Sutartimi, kuris neišsprendžiamas derybų būdu, turi būti sprendžiamas teisme Lietuvos Respublikos įstatymų nustatyta tvarka.
34. Sutartis surašoma dviem egzemplioriais – po vieną kiekvienai Sutarties šaliai. Jei Sutartį šalys pasirašo kvalifikuotais elektroniniais parašais, pasirašomas 1 elektroninis Sutarties egzempliorius, kuriuo šalys pasidalina elektroninių ryšių priemonėmis.
35. Sutarties priedai:
35.1. Savivaldybės materialiojo turto perdavimo ir priėmimo aktas;
35.2. kiti nuomojamo turto dokumentai ir priedai, jei jie būtini, kad būtų galima naudotis šiuo turtu.

X. SUTARTIES ŠALIŲ REKVIZITAI IR ADRESAI

Nuomotojas ar jo atstovas 			
Pavadinimas: _______________________________________________________________
Juridinio asmens kodas: ______________________________________________________
Banko pavadinimas, sąskaita: ________________________________________________	
____________________	_______________	__________________
(pareigos) 		(parašas)		(vardas ir pavardė)				
A. V. (tik juridiniams asmenims)

Nuomininkas ar jo atstovas
Pavadinimas: _______________________________________________________________
Juridinio asmens kodas: ______________________________________________________
Banko pavadinimas, sąskaita: __________________________________________________


________________________	_________________	_______________________
(pareigos) 	(parašas) 	(vardas ir pavardė)				
A.	V. (tik juridiniams asmenims)

Telšių rajono savivaldybei nuosavybės
teise priklausančio turto nuomos tvarkos
aprašo
2 priedas


(Savivaldybės turto perdavimo ir priėmimo akto forma)

SAVIVALDYBĖS TURTO PERDAVIMO IR PRIĖMIMO AKTAS

m.        d.  Nr.

Nuomotojas, _____________________________________________________ atstovaujamas
(įstaigos, įmonės pavadinimas) 
(veikiančio pagal įstatymą, įmonės įstatus (nuostatus), įgaliojimą) __________________________,
(vardas, pavardė)
ir Nuomininkas ________________________________________________________ arba atstovas
(fizinio asmens vardas ir pavardė; įmonės pavadinimas)
(veikiantis pagal įmonės įstatus (nuostatus), įgaliojimą) __________________________________
_______________________________________________________________________________,
(atstovo vardas, pavardė, pareigos, įmonės įstatų (nuostatų) pavadinimas, įgaliojimo data ir numeris)
vadovaudamiesi sutartimi Nr.		, sudaryta ______ m. __________d., perduoda (priima) turtą 
_______________________________________________________________________________.
(turto pavadinimas ir apibūdinimas: nematerialiojo, trumpalaikio, ilgalaikio materialiojo turto – inventorinis numeris, įsigijimo ir likutinė vertė; nekilnojamojo turto ar kito nekilnojamojo daikto – panaudojimo paskirtis, pavadinimas, adresas, unikalus numeris, statinio pažymėjimas plane, bendras statinio plotas (jeigu toks yra) arba kiti statiniams būdingi parametrai, atsižvelgus į statinio naudojimo paskirtį; perduodamo nekilnojamojo turto plotas ir indeksai (jeigu tokie yra) arba kiti nekilnojamajam turtui būdingi parametrai, atsižvelgus į šio turto naudojimo paskirtį; trumpalaikio materialiojo turto įsigijimo vertė; jeigu turtas perduodamas pagal sąrašą, nurodoma, kad turtas perduodamas pagal pridedamą sąrašą) 

Perduodamo turto būklė perdavimo metu: ________________________________________.
(nurodyti ir turto trūkumus, jeigu jų rasta)

Šis aktas surašytas 2 egzemplioriais, po vieną – turtą perduodančiai ir turtą perimančiai šaliai. Jei Aktą šalys pasirašo kvalifikuotais elektroniniais parašais, pasirašomas 1 (vienas) elektroninis Akto egzempliorius, kuriuo šalys pasidalina elektroninių ryšių priemonėmis.

Perdavė							

______________________________		___________		____________________

(Nuomotojo pareigų pavadinimas)	(parašas)	(vardas ir pavardė) 

A. V.


Priėmė							
______________________________		___________		____________________
(Nuomininko ar jo atstovo pareigų pavadinimas )	(parašas)			(vardas ir pavardė) 
A. V.


Telšių rajono savivaldybei nuosavybės teise
priklausančio turto nuomos tvarkos
aprašo
3 priedas

ILGALAIKIO MATERIALIOJO TURTO MAKSIMALUS NUSIDĖVĖJIMO
NORMATYVAS

	Eil.
Nr.
	Ilgalaikio materialiojo turto grupė
	Normatyvas metais

	1.
	Naujas savivaldybės nekilnojamasis turtas ir nekilnojamojo turto, įtraukto į Lietuvos Respublikos nekilnojamųjų kultūros vertybių registrą, rekonstravimo darbai
	8

	2.
	Kitas, išskyrus 1 punkte nurodytą, savivaldybės nekilnojamasis turtas
	15

	3.
	Mašinos ir įrengimai
	5

	4.
	Įrenginiai (statiniai, gręžiniai ir kt.)
	8

	5.
	Elektros perdavimo ir ryšių įtaisai (išskyrus kompiuterinius tinklus)
	8

	6.
	Geležinkelio riedmenys (šilumvežiai, vagonai, cisternos), laivai
	8

	7.
	Vamzdynai, lėktuvai, ginklai
	15

	8.
	Baldai, inventorius
	6

	9.
	Kompiuterinė technika ir ryšių priemonės (kompiuteriai, jų tinklai ir įranga)
	3

	10.
	Lengvieji automobiliai:

	10.1.
	naudojami trumpalaikės automobilių nuomos veiklai, vairavimo mokymo paslaugoms ar transporto paslaugoms teikti – ne senesni kaip 5 metų
	4

	10.2.
	lengvieji automobiliai, išskyrus 10.1 punkte nurodytus,  – ne senesni kaip 5 metų
	6

	10.3.
	kiti lengvieji automobiliai
	10

	11.
	Krovininiai automobiliai, priekabos, puspriekabės, autobusai – ne senesni kaip 5 metų
	4

	12.
	Kiti krovininiai automobiliai, priekabos, puspriekabės,  autobusai
	10

	13.
	Kitas materialusis turtas
	4



_______________________________

